ET Euroopa Liidu Teataja C 183/4

Ärakuulamise eest vastutava ametniku lõpparuanne juhtumi COMP/37.860 – Morgan Stanley Dean Witter/Visa International kohta

(vastavalt komisjoni 23. mai 2001. aasta otsuse 2001/462/EÜ, ESTÜ (ärakuulamise eest vastutavate ametnike pädevuse kohta teatavates konkurentsimenetlustes) artiklitele 15 ja 16 – EÜT L 162, 19.6.2001, lk 21)

2009/C 183/04

Eespool nimetatud juhtumit käsitleva otsuse eelnõu kohta saab teha järgmisi tähelepanekuid.

Kaebus

Käesolev juhtum tuleneb kaebusest, mille Morgan Stanley (eelnevalt Morgan Stanley Dean Witter & Co.) ja Morgan Stanley Dean Witter Bank Limited (nüüd Morgan Stanley Bank International Limited) (edaspidi ühiselt „Morgan Stanley”) esitasid ühiselt Euroopa Komisjonile 12. aprillil 2000. Kaebus käsitleb eelkõige Visa International Service Associationi eeskirja ühe sätte kohaldamist (Morgan Stanley suhtes), mille kohaselt ei anta Visa liikmesust „taotlejale, keda juhatus loeb kontserni konkurendiks” (edaspidi „säte”). Kõnealuse sätte alusel ei antud Morgan Stanleyle 2000. aasta märtsis liikmesust, mille tõttu välistati Morgan Stanley kui Visa kaarti aktsepteeriv pank mitte ainult Ühendkuningriigis, vaid ka kõikides EMPi liikmesriikides, kus kõnealust sätet kohaldatakse.

Vastuväited ja esimene asjaolusid käsitlev kiri

Ettevõtjatele Visa International Service Organisation ja Visa Europe (edaspidi ühiselt „Visa”) saadeti vastuväited 2. augustil 2004. ELi piirkonna eest vastutav Visa Europe loodi 1. juulil 2004 ja ettevõtja kohaldas sama sätet (1).

Visa taotles tähtaja pikendamist ja see taotlus ka rahuldati ning Visa vastas vastuväidetele 3. detsembril 2004.

Visale anti juurdepääs toimikule 1. ja 2. septembril 2004. Visa taotles täiendavat juurdepääsu dokumentidele ning see anti 19. novembril ja 17. detsembril 2004. 23. detsembri 2004. aasta kirjas (esimene asjaolusid käsitlev kiri) teavitasid komisjoni talitused Visat teatavast täiendavast teabest, mis oli toimikusse lisatud pärast toimikule juurdepääsu andmist, ja selgitasid Visale, kuidas komisjon võib kõnealust teavet lõppotsuses kasutada. Visa esitas oma täiendavad märkused 12., 14. ja 17. jaanuaril 2005.

Kogu menetluse ajal valmistas Visale muret üks konkreetne toimikuga seonduv küsimus: juurdepääs Morgan Stanley strateegilisele kavale, millele viimati nimetatu viitas kui tõendile oma kavatsuste kohta luua integreeritud kaartide väljaandmise ja aktsepteerimise süsteem Ühendkuningriigis ja muudes ELi liikmesriikides; süsteemi oleks olnud võimalik käivitada 2005. aasta mais, tingimusel et ettevõtjale antakse Visa liikmesus. Visa arvates oli tegemist olulise tähtsusega tõendiga, millele oleks pidanud olema täielik juurdepääs, arvestades nende õigust kaitsele. Algselt esitati Visale strateegilise kava lühikokkuvõte. Pärast seda, kui mulle esitati sellekohane taotlus, nõustusin, et Visale tuleks esitada aruande mittekonfidentsiaalne versioon. Selle tulemusel esitas Morgan Stanley kõnealusest kavast põhjalikuma mittekonfidentsiaalse versiooni, mida Visale kõnealuse menetluse jaoks saata, võttes arvesse vahepeal möödunud aega ja näidates sellega üles oma head tahet jõuda kõnealuses küsimuses lahenduseni. Morgan Stanley vastas ka küsimustele, mida Visa oli komisjoni talitustele seoses kõnealuse kavaga esitanud. Vaatamata sellele jäi Visa oma arvamuse juurde, et kõnealuses küsimuses ei ole arvestatud tema õigust kaitsele. Olen Visale vastanud kõnealuses küsimuses mitu korda käesoleva menetluse jooksul. Võttes arvesse vajadust tagada huvide tasakaal Visa kaitseõigusega arvestamise ja Morgan Stanley õigustatud huvi vahel kaitsta oma ärisaladust ning viidates eelkõige hindamiskriteeriumidele, mis on sätestatud komisjoni teatises komisjoni toimikutele juurdepääsureeglite kohta, (2) on minu lõppjäreldus, et käesolevas juhtumis vastuvõetava otsuse eelnõus on Visa õigust kaitsele piisavalt ja nõuetekohaselt arvesse võetud.

Vastavalt komisjoni määruse (EÜ) nr 773/2004 artikli 6 lõikele 1 esitati Morgan Stanleyle, kes on algne kaebuse esitaja, vastuväidete mittekonfidentsiaalne versioon, mille kohta ta esitas oma kirjalikud tähelepanekud. Kõnealused tähelepanekud edastati Visale, kes omakorda esitas täiendavad märkused. Läbipaistvuse huvides esitati Morgan Stanleyle ka Visa poolt vastuväidetele esitatud vastuse mittekonfidentsiaalne versioon, mille kohta esitas Morgan Stanley oma täiendavad märkused. Seejärel esitas täiendavad märkused omakorda Visa.

Visa loobus käesolevas juhtumis oma õigusest ärakuulamisele.

Teine asjaolusid käsitlev kiri ja sellele järgnenud sündmused

6. juulil 2006 saatsid asjaomased komisjoni talitused Visale täiendava asjaolusid käsitleva kirja, milles täpsustati täiendavaid asjaolusid, mis toetasid vastuväidetes esitatud järeldusi. Kirjas anti ka juurdepääs täiendatud toimikule. Taotluse alusel pikendati asjaolusid käsitlevale kirjale vastamise tähtaega kuni 22. septembrini 2006. Vastuseks Visa esitatud väidetele lükkasin ma ümber seisukoha, et asjaolusid käsitlevas kirjas esitati uued süüdistused või et tegemist on eri juhtumiga, mis ulatub vastuväidetes kirjeldatust kaugemale. Lükkasin ümber ka väite, et Visal ei olnud piisavalt aega, et nõuetekohaselt asjaolusid käsitlevale kirjale vastata. Asjaomased komisjoni talitused käsitlesid oma 5. detsembri 2006. aasta kirjas täies mahus küsimusi, mille Visa tõstatas oma 22. septembri 2006. aasta vastuses.

22. septembril 2006 sai Morgan Stanleyst Visa Europe-võrgu liige ja ta võttis tagasi oma komisjonile esitatud kaebuse. 2. oktoobril 2006 saatsid komisjoni talitused teabenõuded nii Visale kui ka Morgan Stanleyle ning taotlesid koopiat 21. septembri 2006. aasta lepingust Morgan Stanley ja Visa vahel, mille kohaselt tunnistati Morgan Stanley Visa Europe-võrgu liikmeks. Visa vastas 9. oktoobril 2006.

Komisjon esitas Visale 20. oktoobril 2006 täiendava teabenõude seoses ettevõtja käibega, millele Visa vastas 27. novembril 2006.

Et Visa oli oma 27. novembri 2006. aasta kirjas väitnud, et ta on sätet muutnud, saatis komisjon 5. detsembril 2006 Visale teabenõude, et saada kõnealuses küsimuses täpsemat selgitust. Visa vastas 12. detsembril 2006.

Visale anti täiendav juurdepääs toimikule ja viimane võimalus märkuste esitamiseks 12. jaanuaril 2007. Märkused esitati 15. veebruaril 2007 (3).

Otsuse eelnõu

Otsuse eelnõus määras komisjon rikkumise alguskuupäevaks 22. märtsi 2000, (4) millal Visa teatas esimest korda Morgan Stanleyle, et ta ei vasta Visa liikmeks astumise nõuetele, ja lõppkuupäevaks 22. septembri 2006, millal Morgan Stanley võeti Visa liikmeks. Kõnealuses juhtumis trahvi määramisel võetakse arvesse ainult ajavahemikku vastuväidete esitamise (2. august 2004) ja 22. septembri 2006 vahel.

Komisjonile esitatud otsuse eelnõu sisaldab ainult neid vastuväiteid, mille kohta osalistele anti võimalus väljendada oma seisukohta.

Järeldan, et poolte õigust anda selgitusi on käesolevas juhtumis arvestatud.

Brüssel, 26. september 2007 Karen WILLIAMS

(1) Enne 1. juulit 2004 oli Visa EU ettevõtja Visa International geograafiline filiaal.

(2) Komisjoni 13. detsembri 2005. aasta teatise (komisjoni toimikutele juurdepääsureeglite kohta EÜ asutamislepingu artiklite 81 ja 82, EMP lepingu artiklite 53, 54 ja 57 ning nõukogu määruse (EÜ) nr 139/2004 kohaldamise juhtudel) lõige 24.

(3) Et Visa oli oma 15. veebruari 2007. aasta märkustes maininud komisjonile, et Morgan Stanley oli esitanud taotluse, saatis komisjon Visale 3. aprillil 2007 teabenõude, küsides kõnealuse taotluse kuupäeva ja paludes taotluse koopiat.

(4) Hilisem kuupäev võrreldes vastuväidetes esitatud kuupäevaga.